Pandrup

Navn og etymologi

Pandrup omtales i 1450 som Pandrup, av pande (panne) som betyr framspringende bakkeparti og -torp, som betyr «liten gård» eller «utflytterbebyggelse».

Geografi og klima

Byen ligger ca 10 meter over havet. Gjennomsnittstemperaturen er 7,6°C gjennom året, med gjennomsnitt i juli på 15,9°C som den varmeste måneden og -0,6°C i januar og februar som de kaldeste månedene. Gjennomsnittlig nedbør er 695 mm, og den tørreste måneden er februar med 35 mm og den våteste er oktober med 78 mm gjennomsnittlig nedbør.

Næringsliv

Pandrup var fra 1980-tallet sentrum for produksjon av mobiltelefoner i Danmark. Firmaet Dancall AS begynte å produsere NMT-telefoner til det nordiske mobilnettet. Senere ble produksjonen utvidet utvidet til å også gjelde GSM-telefoner. Dancall ble overtatt av Bosch Telecom, som i 1998 innviet en 25.500 m² stor fabrikk der, som på det meste sysselsatte 2.000 ansatte. Allerede i år 2000 måtte Bosch innse at konkurransen med Nokia ble for hard, og amerikanske Flextronics overtok produksjonen, mens utviklingsavdelingen gikk til Siemens. Siemens bestilte 33 millioner mobiltelefoner til levering over 3 år, men denne bestillingen ble annullert da der gjenstod 5 millioner, og resten av produksjonen ble flyttet til Ungarn i 2004. Frem til 2007 ble det produsert flatskjermer her, men også dette måtte innstilles. De gamle Bosch-hallene skiftet navn til Aquilon Messecenter, som nå leies ut til ulike lokale foreninger.
Det engelske firmaet Cobham Satcom, som i juni 2012 overtok det danske satellittkommunikasjonsfirmaet Thrane & Thrane, hadde i starten sin produksjon fordelt på 4 forskjellige lokasjoner i Aalborg, men samlet disse i 2014 i de gamle hallene i Pandrup, noe som ga 200 arbeidspladser til byen.
Høyttalerprodusenten Dantax holder også til her, har har cirka 13 ansatte.
Ved innkjøringen til Pandrups industriområde står en 13 meter høy metallskulptur med tittelen "Vækst", tegnet av gullsmed Bent Exner. Den er lagd i samarbeide mellom byens metallvirksomheter, og forestiller en stilisert plante med en forgylt værhane i toppen.

Pandrup i dag

Pandrup hører til Jetsmark sogn, og Jetsmark kirke ligger sør for byen, mellom Pandrup og nabobyen Kås, som Pandrup er nær ved å vokse sammen med. Pandrup har også nesten vokst sammen med Moseby i vest. Kirken har mange kalkmalerier, og i våpenhuset står «Jetsmark-steinen», en runestein som ble funnet ved Bisgård i Pandrup i 1855. Byen er også hjemsted for Pandrup-Birkelse Baptistkirke, som ble innviet i 1931.
Jetsmark skole og Pandrup skole ble i 2013 slått sammen til Skolecenter Jetsmark, med avdelinger i både Pandrup og Kås. Mellom Kås og Pandrup ligger Jetsmark Idrætscenter med to sportshaller, svømmehall, stadion og mulighet for å leie rom. Jetsmark Idrætsforening ble grunnlagt i 1973, som en sammenslåing av Kaas Idrætsforening og Pandrup Boldklub. Fotballaget har hjemmebane på Jetsmark Stadion, som har fått navnet Sparekassen Vendsyssel Arena, og er oppkalt etter byens eneste gjenværende finansinstitusjon – Sparekassen Vendsyssel fusjonerte i oktober 2012 med Sparekassen Hvetbo, som hadde hovedkontor i Pandrup.
Pandrup er en handelsby med supermarked, bakeri og mange spesialbutikker. Borgerforeningen holder Sankthansfest i Pandrup Anlæg, og siden 1934 har det hvert år blitt arrangert hesteveddeløp på markedsplassen.